Informatīvais ziņojums

**Par Latvijas nacionālajām pozīcijām par Eiropas Savienības Konkurētspējas ministru padomes 2011. gada 5.–6. decembra sanāksmē izskatāmajiem jautājumiem**

##### I Ministru padomes sanāksmes darba kārtība

Briselē, 2011. gada 5.- 6. decembrī notiks kārtējā Eiropas Savienības (turpmāk – ES) Konkurētspējas ministru padomes (turpmāk – Padome) sanāksme, kuras darba kārtībā ir ietverti šādi jautājumi, par kuriem ir sagatavotas Latvijas nacionālās pozīcijas:

1. Vienota Eiropas Savienības patentu aizsardzības sistēma;
2. Eiropas Komisijas priekšlikums Eiropas Parlamenta un Padomes direktīvai, ar ko groza Direktīvas 89/666/EEK, 2005/56/EC un 2009/101/EK par centrālo reģistru, komercreģistru un uzņēmumu reģistru savstarpējo savienojamību.

**II Latvijas nacionālās pozīcijas**

1. **Vienota Eiropas Savienības patentu aizsardzības sistēma**

Padomes sanāksmē paredzēts:

1. apstiprināt panākto vienošanos ar Eiropas Parlamentu, noslēdzot darbu ES Padomē par:

-  Eiropas Parlamenta un Padomes regulas projektu par ciešāku sadarbību saistībā ar vienotas patentu aizsardzības sistēmas izveidi;

-   Padomes regulas projektu par ciešāku sadarbību saistībā ar vienotas patentu aizsardzības sistēmas izveidi attiecībā un piemērojamo tulkošanas kārtību.

1. diskutēt par atsevišķiem jautājumiem Līguma projekta par vienotās patentu tiesas izveidi (turpmāk – Līguma projekts) ietvaros.

2011.gada 10.martā ES Konkurētspējas ministru padomes sanāksmē tika pieņemts lēmums 2011/167/ES, ar ko atļauj ciešāku sadarbību attiecībā uz vienotas patentu aizsardzības izveidi. Ciešākas sadarbības mehānismā ir iesaistījušās 25 ES dalībvalstis, tai skaitā Latvija. Vienotās ES patentu sistēmas elementi ir ES patents, ES patenta tulkošana un vienota patenta tiesvedības sistēma.

2011.gada 27.jūnija ārkārtas Konkurētspējas ministru padomē dalībvalstis ciešākas sadarbības ietvaros vienojās par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi un par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi attiecībā uz piemērojamo tulkošanas kārtību (turpmāk – Regulas projekti). Šobrīd ir panākta vienošanās ar Eiropas Parlamentu, noslēdzot darbu ES Padomē par minētajiem regulas projektiem. Latvija var atbalstīt panākto vienošanos ar Eiropas Parlamentu attiecībā uz Regulas projektiem.

Lai uzsāktu darbu pie tiesvedības sistēmas izveides, Eiropas Komisija 2011. gada 14. jūnijā nāca klajā ar Līguma projektu*.* Patentu tiesas sistēma plānota kā ekskluzīva Patentu tiesas sistēma, kurā tiktu skatīti Eiropas patenta un nākotnē arī ES patenta strīdi, proti, lietas par patentu anulēšanu, patentu pārkāpumi un citi ar patentiem saistīti strīdi. Patentu tiesa tiek plānota kā specializēta patentu tiesa, kuras spriedumiem būs spēks visās Līguma projektā iesaistīto dalībvalstu teritorijās.

Attiecībā uz izvirzītajiem diskusiju jautājumiem Padomē, Latvija atbalsta Patentu tiesas finansēšanas modeli, pakāpenisko spēkā stāšanās laiku, kā arī noteikto septiņu gadu pārejas periodu.

Latvija pozitīvi vērtē un īpaši atbalsta šobrīd paredzētos īpašos nosacījumus mazajiem un vidējiem uzņēmumiem gan Regulas projektu, gan Līguma projekta ietvaros.Īpašais regulējums, kas paredz atvieglojumus un privilēģijas (attiecībā uz uzturēšanas maksu apmēru un tulkošanas izmaksu kompensāciju) maziem un vidējiem uzņēmumiem nodrošinās iespēju saglabāt tiem pieejamu ekspertīzi, kā arī konsultācijas, kas ir īpaši svarīgi Latvijai, ņemot vērā to, ka tieši mazie un vidējie uzņēmēji no Latvijas pārsvarā varētu būt tiesvedības dalībnieki. Latvija atbalsta, ka Patentu tiesas nodevām jābūt pēc iespējas zemākām, lai nodrošinātu Patentu tiesas pieejamību uzņēmumiem.

1. **Eiropas Komisijas priekšlikums Eiropas Parlamenta un Padomes direktīvai, ar ko groza Direktīvas 89/666/EEK, 2005/56/EC un 2009/101/EK par centrālo reģistru, komercreģistru un uzņēmumu reģistru savstarpējo savienojamību (turpmāk - Direktīva)**

Pēdējo gadu laikā uzņēmumi aizvien vairāk paplašina savu pārrobežu sadarbību, kurā ir iesaistīti uzņēmumi no dažādām dalībvalstīm. Tādēļ ir nepieciešams nodrošināt pārrobežu piekļuvi uzņēmējdarbības informācijai, kā arī ir nepieciešama pārrobežu sadarbība starp uzņēmējdarbības reģistriem.

Direktīvas mērķis ir palielināt uzticību vienotajam tirgum, garantējot drošāku uzņēmējdarbības vidi patērētājiem, kreditoriem un citiem uzņēmējdarbības partneriem, veicināt Eiropas uzņēmumu konkurētspēju, samazinot administratīvo slogu un palielinot tiesisko noteiktību, kā arī uzlabot valsts pārvaldes darbību, sekmējot sadarbību starp uzņēmējdarbības reģistriem Eiropā saistībā ar tādām procedūrām, kurās sadarbības mehānismi ir nepilnīgi, vai to nav vispār.

Direktīva paredz šādus grozījumus spēkā esošajos tiesību aktos:

* grozījumi Direktīvā 2009/101/EK ir vērsti uz pārrobežu piekļuves veicināšanu oficiālai uzņēmējdarbības informācijai, izveidojot elektronisku reģistru tīklu un nosakot vienotu minimālo informācijas apjomu, kas elektroniskā formā jādara pieejama trešajām pusēm visās dalībvalstīs;
* grozījumi Direktīvā 89/666/EEK ir paredzēti, lai garantētu to, ka uzņēmējdarbības reģistrs sniedz aktuālu informāciju par uzņēmējsabiedrību tiem uzņēmējdarbības reģistriem citās dalībvalstīs, kuros reģistrētas šīs sabiedrības ārvalstu filiāles;
* grozījumi Direktīvā 2005/56/EK vērsti uz sadarbības apstākļu uzlabošanu starp uzņēmējdarbības reģistriem saistībā ar uzņēmumu pārrobežu apvienošanās procedūrām.

Latvija kopumā atbalsta Direktīvu, kā arī atbalsta vispārējās pieejas pieņemšanu Padomē. Latvija uzskata, ka nodrošinot kvalitatīvu piekļuvi atjaunotai un ticamai informācijai par uzņēmumiem, nepārprotami tiks veicināta labvēlīga juridiskā un finanšu vides izveide uzņēmējdarbībai, kā arī palielināta uzņēmumu konkurētspēja.

**III Latvijas delegācija**

Delegācijas dalībnieks: **Sandris Laganovskis**, tieslietu nozares padomnieks Latvijas Republikas Pastāvīgajā pārstāvniecībā ES.

Tieslietu ministrs G. Bērziņš

25.11.2011 15:00

742

Dace Vītola

67036913, Dace.Vitola@tm.gov.lv